চৌগাছা (যশোর) সংবাদদাতা : যশোরের চৌগাছায় এবার ট্রাকের চাপায় পিষ্ট হয়ে নার্গিস বেগম (৩০) নামের এক নারী নিহত হয়েছে। তিনি উপজেলা সিংহঝুলি ইউনিয়নের সিংহঝুলি খাঁপাড়া গ্রামের সাইফুল ইসলামের স্ত্রী। মেয়েটির বাবার বাড়ি ঝিকরগাছা উপজেলার ব্যাঙদাহ গ্রামে। রোববার বিকেল সাড়ে পাঁচটার দিকে চৌগাছা-ঝিকরগাছা সড়কের রঘুনাথপুর জামতলায় এ দুর্ঘটনা ঘটে। দশপাকিয়া পুলিশ ফাঁড়ির ইনচার্জ এসআই শফিকুল ইসলাম বলেন নার্গিস তার সহোদর আনোয়ার হোসেনের মটরসাইকেলের পিছনে চড়ে শ্বশুরবাড়ি সিংহঝুলি থেকে বাবার বাড়ি ব্যাঙদাহ গ্রামে যাচ্ছিলেন। পথিমধ্যে চৌগাছা-ঝিকরগাছা সড়কের রঘুনাথপুর জামতলায় এসব্রিকস নামক ইটভাটার সামনে পৌছালে ঝিকরগাছার দিক থেকে চৌগাছার দিকে আসা একটি ধান বোঝাই ট্রাক (ঝিনাইদহ-ট-১১-০৯৮৪) সামনে থেকে মটরসাইকেলটিতে ধাক্কা দেয়। এ সময় ভাটার প্রচন্ড পিচ্ছিল কাদায় ভরে থাকা সড়কে ছিটকে পড়েন নার্গিস। এরপর ট্রাকটি তাকে চাপা দিয়ে পিষ্ট করলে ঘটনাস্থলেই তার মৃত্যু হয়। সংবাদ পেয়ে দ্রুত ঘটনাস্থলে পৌছে জাহাঙ্গীরপুর বাজারে গিয়ে ট্রাকটিকে আটক করা হয়েছে। এ সংবাদ লেখার সময়ে ঘাতক ট্রাকটিকে চৌগাছা থানায় নেয়া হচ্ছে বলে জানান এসআই শফিকুল ইসলাম। উল্লেখ্য শুক্রবার দুপুরে একই সড়কের পলুয়া মসজিদের সামনে হোসেন আলী নামে এক ব্যক্তিকে চাঁপা দিয়ে পিষ্ট করে একটি বাস।